Man sterf halssnoermoordŉ Man het ŉ halssnoermoord gesterf in Khayelitsha, het die Wes-Kaapse polisie Maandag gesê. ŉ Polisiewoordvoerder, November Filander, sê die man se verkoolde lyk is Sondagoggend in Harare gevind. Sy voete was vasgebind. Filander sê die man was na bewering ŉ slagoffer van sogenaamde bende-geregtigheid. Intussen is die liggaam van nog ŉ man Saterdagoggend in Lingelethu-Wes gevind. Hy het ŉ motorband om sy lyf gehad en ŉ betonblok op sy bors. Daar het bloed by sy mond en ore uitgekom. Sy voete is ook vasgebind. Filander sê niemand is nog in hegtenis geneem in verband met die voorval nie. Verlede week het drie mans ook in Khayelitsha ‘n halssnoermoord gesterf. Die mans is Maandagaand naby die Nkanini-spoorweg in Harare gevind, omring deur ŉ groot groep omstanders. Twee van die mans is op die toneel dood terwyl die derde man later in die hospitaal aan sy beserings beswyk het.